Νήσοι Περχεντιάν

Οι Νήσοι Περχεντιάν () αποτελούν μια ομάδα εννέα μικρών νησιών έξω από τις ακτές του Διαμερίσματος Μπεσούτ του ομόσπονδου κρατιδίου Τερενγκάνου της Μαλαισίας, στο οποίο και υπάγονται διοικητικώς. Η συνολική έκτασή τους είναι 16 τετραγωνικά χιλιόμετρα (για την ακρίβεια 15,955).

Τα δύο κυριότερα νησιά είναι το Περχεντιάν Μπεσάρ (= «Μεγάλο Περχεντιάν») και το Περχεντιάν Κεσίλ (= «Μικρό Περχεντιάν»). Τα υπόλοιπα επτά νησιά είναι πολύ μικρότερα και ακατοίκητα, με τα Σούσου Ντάρα (= «Γάλα της παρθένου»), Σερενγκέχ και Ράουα να βρίσκονται έξω από το Περχεντιάν Κεσίλ. Οι κάτοικοι, όπως και στο ηπειρωτικό Μπεσούτ, ομιλούν γενικώς την κελαντανική διάλεκτο της μαλαϊκής γλώσσας, αλλά εξαιτίας του τουρισμού πολλοί ομιλούν και την αγγλική.

Ιστορία
Η ονομασία «περχεντιάν» σημαίνει «σημείο σταθμεύσεως» στη μαλαϊκή γλώσσα, αναφερόμενη στον παραδοσιακό ρόλο των νησιών αυτών ως ενδιάμεσου σταθμού για τους εμπόρους που ταξίδευαν μεταξύ Μπανγκόκ και Μαλαισίας. Εμφανίζονται μάλιστα σε πολλούς χάρτες του 19ου και του 20ού αιώνα με την ονομασία τους μεταφρασμένη, ως «The Station Islands». Τα νησιά κατοικούνταν από λιγοστούς ψαράδες επί πολλούς αιώνες, ενώ σήμερα η οικονομία τους βασίζεται στον τουρισμό.

Οι Νήσοι Περχεντιάν ήταν από τα νησιά όπου Βιετναμέζοι πρόσφυγες πάνω σε βάρκες αποβιβάζονταν κατά τη δεκαετία του 1970.

Το 1994 οι τρεις μεγαλύτερες νήσοι με τη θαλάσσια περιοχή τους ανακηρύχθηκαν θαλάσσιο πάρκο, οπότε απαγορεύθηκε κάθε είδους αλιεία σε απόσταση έως δύο ναυτικών μιλίων από τις ακτές τους κατά την άμπωτη.

Γεωγραφία
 Τα δύο μεγάλα νησιά 
Ο τουρισμός παρέχει την οικονομική βάση για τους νησιώτες των Περχεντιάν. Αμφότερα τα μεγάλα νησιά διαθέτουν παραλίες με λευκή κοραλλιογενή άμμο και καθαρά νερά. Εκτός από το κολύμπι, πολλοί από τους τουρίστες επιδίδονται σε ελεύθερη και μη κατάδυση. Τα νησιά έχουν πολλά διαφορετικά είδη βαράνων (μεγάλων σαυρών), δηλητηριωδών αραχνών και γκέκο. Στα παράκτια νερά και τους κοραλλιογενείς υφάλους κολυμπούν ελεύθερα θαλάσσιες χελώνες, [[Ψάρι-κλόουν}ψάρια-κλόουν]], σουπιές, σαλάχια, μαυροπτέρυγοι υφαλοκαρχαρίες και πολλά άλλα πλάσματα της θάλασσας.

 Τα υπόλοιπα νησιά 
Τα υπόλοιπα επτά νησιά του μικρού αυτού αρχιπελάγους, που έχουν συνολική έκταση μόλις 652 στρέμματα, είναι όλα ακατοίκητα. Είναι πάντως προσβάσιμα με βάρκα και μερικοί τουρίστες καταδύονται στα νερά τους.

 Κατάλογος νησιών ανά έκταση 
ΝήσοςΈκταση (km2) Περχεντιάν Μπεσάρ9,498 Περχεντιάν Κεσίλ5,805 Σούσου Ντάρα Μπεσάρ0,255 Ρου0,234 Ράουα0,068 Σερενγκέχ0,052 Τοκόνγκ Κεμούντι0,020 Σούσου Ντάρα Κεσίλ0,020 Τεκού Μπουρούνγκ0,003 Συνολική έκταση 15,955

 Κλίμα 
Οι Νήσοι Περχεντιάν έχουν τροπικό κλίμα, με θερμοκρασίες σταθερά γύρω από τους 30 °C ολοχρονίς και συχνές αλλά σύντομες καταιγίδες (κίνδυνος από κεραυνούς). Κατά την τουριστική περίοδο, από τον Απρίλιο μέχρι τα τέλη Οκτωβρίου, η θάλασσα είναι γαλήνια, ιδανική για κολύμβηση και καταδύσεις. Τα νησιά έχουν σφοδρή εποχή των μουσώνων, που διαρκεί από τον Νοέμβριο μέχρι τον Φεβρουάριο, οπότε τα περισσότερα από τα νησιά είναι ουσιαστικώς αποκλεισμένα. Οι τουριστικές υποδομές κλείνουν την περίοδο αυτή και υπάρχει ακτοπλοϊκό δρομολόγιο μόνο για το ψαροχώρι στο Περχεντιάν Κεσίλ. Η μέση ετήσια βροχόπτωση υπερβαίνει τα 2.500 χιλιοστόμετρα.

 Μεταφορές και υποδομές 
Δεν υπάρχει ασφαλτοστρωμένος δρόμος, ούτε αεροδρόμιο στις Νήσους Περχεντιάν. Η μεταφορά προς και από το αρχιπέλαγος, αλλά και μεταξύ των νησιών, διεξάγεται κυρίως με ταχύπλοα σκάφη από το Κουάλα Μπεσούτ στην ηπειρωτική ακτή της Μαλαισίας. Μονοπάτια μέσα σε τροπικό δάσος συνδέουν τις διαφορετικές παραλίες στα δύο μεγάλα νησιά.

Οι υποδομές στο νησί δεν έχουν προλάβει την ταχεία ανάπτυξη του τουρισμού. Υπάρχει κάλυψη κινητής τηλεφωνίας εδώ και δεκαετίες, αλλά μέχρι το 2022 δεν υπήρχε αποχετευτικό σύστημα και κάποια ξενοδοχεία έρριχναν τα απόβλητά τους κατευθείαν στη θάλασσα.

 Προστασία των χελωνών 
Οι Νήσοι Περχεντιάν φιλοξενούν στις αμμουδιές τους κάθε χρονιά σημαντικό αριθμό από φωλιές θαλάσσιων χελωνών, τόσο πράσινων (γένος Chelonia) όσο και κυρτόρραμφων (γένος Eretmochelys). Το Υπουργείο Αλιείας της Μαλαισίας διατηρεί ένα επωαστήριο αβγών χελωνών στο αρχιπέλαγος, προκειμένου να βοηθήσει στην αντιμετώπιση της μειώσεως του πληθυσμού τους.

 Δείτε επίσης 
 Γεωγραφία της Μαλαισίας

 Παραπομπές 

 Εξωτερικοί σύνδεσμοι 

 Οι Νήσοι Περχεντιάν στα Βικιταξίδια

Κατηγορία:Γεωγραφία της Μαλαισίας
Κατηγορία:Αρχιπελάγη του Ειρηνικού Ωκεανού